รสดีเด็ด – ร้านอาหารจานเดียวง่ายๆนี้อยู่คู่สยามสแควร์มายาวนานตั้งแต่ปี 2512  แม้สภาพร้านไม่ได้หรูหรา เป็นห้องแถวธรรมดาไม่ติดแอร์ แต่ก็สั่งสมชื่อเสียงมาจนกลายเป็นเสมือนสัญลักษณ์อย่างหนึ่งของย่านนี้  แม้ปัจจุบันลูกหลานทายาทของทางร้านจะขยับขยายสาขาร้านภายใต้ชื่อเดียวกันไปตามที่อื่นๆ รวมไปถึงตามศูนย์อาหารห้างดังๆทั้งหลาย  แต่ทานที่ไหนก็ไม่ได้อารมณ์สุดคลาสสิคเหมือนมาที่สาขาออริจินอลแห่งนี้ล่ะค่ะ

****-เมนูที่ได้ลอง-****

อันที่จริงก็พอรู้ๆกันอยู่ว่าร้านนี้มีเมนูเด่นคือก๋วยเตี๋ยวเนื้อ  แต่สำหรับคนไม่กินเนื้ออย่างเรา ทางร้านก็มีเมนูอื่นให้ได้ลองค่ะ ราคาอาหารจานเดียวที่ร้านตกอยู่ราวๆจานละ 50-70 บาท ฟังดูไม่แพง แต่ปริมาณก็น้อยนิดน่ารักน่าเอ็นดูจนแอบนึกถึงตอนเล่นหม้อข้าวหม้อแกงกันสมัยเด็กๆ ..เรียกว่าจานเดียวไม่อิ่ม ต้องมีเบิ้ลมีเสริม  แต่เทียบกับค่าครองชีพย่านสยามแล้วก็ยังถือเป็นร้านราคาประหยัดอยู่ดีล่ะนะ 

● ข้าวราดหน้าไก่ (ราคา 50 บาท) – เราชอบความข้นของน้ำราดที่นี่ ผักกับพริกสดก็ให้เยอะชูรสดี เนื้อไก่เทียบกับปริมาณข้าวก็จัดว่ากำลังดี จะมีอยู่นิดก็ในเรื่องของรสชาติที่เราว่ายังไม่เป๊ะ เอียงไปทางเค็มมากกว่ารสอื่น คือแม้ไม่ได้เค็มจัด แต่ไม่สมดุลกับรสชาติโดยรวม ต้องปรุงเปรี้ยวปรุงหวานช่วยอีกนิดน่ะค่ะ  โดยรวมแล้วก็จัดว่าอร่อยแต่ยังไม่ถึงที่สุดนั่นเอง

● เกาเหลาลูกชิ้นหมู (ราคา 50 บาท) – ถ้าเป็นก๋วยเตี๋ยวหมูนี่จะมีลูกชิ้นให้อย่างเดียว ไม่มีเนื้อหมูนะ  ลูกชิ้นหมูเค้าจัดว่าเนื้อดีใช้ได้เลย ไม่แป้งๆ  น้ำซุปเกาเหลารสอ่อนๆกลมกล่อม หอมกระเทียมเจียว ให้ถั่วงอก-ผักชีโรยหน้ามาเยอะอยู่ เติมน้ำส้มพริกตำนิดนึงเป็นอันจบ ทานได้เพลินๆค่ะ

เท่าที่ได้ชิมนั้นไม่ได้รู้สึกว่าโดดเด่นน่าประทับใจจนถึงขนาดว่าคนอยู่ไกลๆต้องพยายามดั้นด้นมากิน  แต่ในขณะเดียวกันก็ต้องยอมรับว่าในภาพรวมทำได้ดีกว่าร้านแนวๆเดียวกันที่เห็นทั่วๆไป ไว้ฝีมือเจ้าเก่าสมกับที่มีประสบการณ์มานานปี เลยขอสรุปไว้ที่ 3.5 ดาว ปัดเป็น 4 ดาวนะคะ


 